חוקיות כפירה באסלאם לפי מדינה
בנגלדש

חוקת בנגלדש (שכוללת אוכלוסייה של 91% מוסלמים בעוד שהאסלאם מוגדרת בה רשמית כדת המדינה) כוללת את "חופש הדת" כאחת מהזכויות המובטחות בה בחלק ג' של החוקה בסעיף 41 ואת "חופש המחשבה, המצפון והביטוי" בסעיף 39. כמו כן לא קיימת הפללה של כפירה באסלאם או הפצה של אמונה שאיננה האסלאם למוסלמים. עם זאת, דיווחים על מקרים של רדיפת כופרים בנגלים באסלאם הם שכיחים ביותר והזכויות החוקתיות הוגדרו לאורך השנים על ידי פעילים בנגלים מוסלמים לשעבר כמופרות לעיתים קרובות. "חוק האבטחה הדיגיטלית" השנוי במחלוקת שעבר בשנת 2018 תואר על ידי כופרים בנגלים כחוק שאוסר בפועל על כפירה באסלאם במדינה ומפר את הזכויות החוקתיות בעודו מפליל ביטויים שעלולים להתפרש כ-"חילול קודש האסלאם" שמצהיר בסעיף 28: "אם אדם או קבוצה כלשהי מפרסמים או משדרים או גורמים ברצון או ביודעין לפרסם או לשדר כל דבר באתר אינטרנט או בכל פורמט אלקטרוני הפוגע ברגשות או ערכים דתיים, מתוך כוונה לפגוע או להקניט ערכים או רגשות דתיים, אז המעשה הזה של האדם יהווה עבירה" כאשר העונשים לפי החוק עלולים להטיל תקופת מאסר עד 5 שנים או קנס של מיליון טאקה בנגלדשי או שניהם כאשר מי שמורשע על רקע העבירה מספר פעמים צפוי לשאת בתקופת מאסר של עשור או קנס עד 2 מיליון טאקה בנגלדשי או שניהם.
במהלך ולאחר מלחמת העצמאות של בנגלדש חלק ניכר של בנגלים כפרו באמונה באסלאם והצטרפו לנצרות בין היתר בעקבות התמיכה של נוצרים זרים בהם במהלך המלחמה לצד ניסיונות דיכוי חוזרים ונשנים כלפיהם מצד מוסלמים ממערב פקיסטן. בעקבות הפיכת האינטרנט למקור מידע זמין, החלו להופיע בלוגרים בנגלים כופרים רבים מאז אמצע שנות ה-2000. בעקבות הופעת הבלוגרים בשנת 2010 קבוצת ג'יהאדיסטים בנגלית יצרה רשימה של 83 בלוגרים כופרים כמטרות רצח. נכון לשנת 2013, 31 מהאישים נמלטו מהמדינה ו-8 מתוך ה-83 נרצחו.
הסופרת המוסלמית לשעבר טסלימה נסרין (אנ') ידועה כמי שהיוותה מטרה לשורת התקפות פיזיות וצנזורה בבנגלדש בעקבות השמעת הכפירה והביקורת שלה על האסלאם לאורך השנים בטורים ועיתונים שכתבה לפני שנאלצה להימלט מהמדינה. בתחילת 1992 החלו המוני מוסלמים בנגלים לתקוף חנויות ספרים שהחזיקו בספרים שלה ומאוחר יותר באותה שנה היא הותקפה ביריד ספרים והדרכון שלה הוחרם ממנה. ביולי 1993 הרומן שכתבה על רדיפות של בנגלים הינדים (אנ') במדינה, "בושה" (אנ'), נאסר להפצה על ידי הממשלה. בספטמבר 1993 הוצאה פתווה עבור מותה על ידי מנהיגים מוסלמים בנגלים. בעקבות גינויים רבים הדרכון שלה הוחזר לה באפריל 1994 וביולי אותה שנה הוצא נגדה צו מעצר שגרם להסתתרות שלה מהרשויות. ב-3 באוגוסט היא נמלטה לשוודיה ונותרה מחוץ למדינה. בשנת 2005 היא עברה להתגורר בהודו והגישה בקשה לאזרחות.
בשנת 2010 אסיף מוחיודין, בלוגר בנגלי כופר ידוע, ארגן את הכנס הראשון של כופרים באסלאם במדינה בעיר הבירה דאקה בשנת 2010 בה השתתפו 34 איש. מוחיודין הפך מאז לקורבן של שורת התקפות טרור אסלאמי בבנגלדש (אנ') שכללו דקירה שלו על ידי סכין ליד המשרד שלו בדאקה, אבל בניגוד לפעילים בנגלים אחרים, מוחיודין שרד בכל פעם את ניסיונות ההתנקשות הרבים בחייו ונמלט לגרמניה. לדבריו, מספר הבלוגרים הכופרים באסלאם בבנגלדש "גדל מכמות של 4 או 5 איש בשנת 2005 ל-15,000–20,000 איש בשנת 2015".
בפברואר 2013 אחמד רג'יב היידר, בלוגר כופר ידוע, נרצח על ידי ג'יהאדסיטים חמושים במצ'טה מחוץ לביתו בדאקה.
בתחילת אפריל 2013 החלה משטרת בנגלדש בסדרת מעצרים של בלוגרים כופרים רבים. 4 בלוגרים נעצרו תוך ימים ספורים זה מזה ותריסר אתרים שונים שבהם כתבו הבלוגרים נחסמו. הקבוצה המוסלמית חפצת-אי-אסלאם בנגלדש (אנ') קראה בעקבות המעצרים לרצוח את הבלוגרים על רקע הכפירה שלהם באסלאם. הבלוג של הפעיל אסיף מוחיודין נסגר על ידי הוועדה הרגולטורית לתקשורת בבנגלדש, והוא נכלא בהמשך על רקע מה שהוועדה כינתה "הערות פוגעניות על האסלאם ומוחמד". במקביל, שורת מחאות וגינויים ממדינות וארגונים שונים (אנ') קראו לממשלת בנגלדש לשחרר את הבלוגרים כולל סופרים, פיזיקאים, פרופסורים ופעילים חברתיים ידועים.
במרץ 2013 הבלוגר המוסלמי לשעבר סאניור רחמן הותקף על ידי ג'יהאדסיטים בנגלים חמושים במצ'טה תוך כדי שהם צועקים "אללה אכבר" על רקע האקטיביזם האנטי-אסלאמי שלו. לאחר מכן הוא הובהל למכללה רפואית ולבית חולים עם פצעים בכל הגוף.
בפברואר 2015 אביג'יט רוי, פעיל חברתי ומייסד הבלוג "Mukto-Mona" נרצח בפיגוע טרור אסלאמי על ידי המון חמוש במצ'טה. אשתו של רוי, בוניה אחמד, שרדה את הפיגוע על אף שנותרה עם מוגבלות פיזית והמשיכה את האקטיביזם שלו. במרץ 2015, הבלוגר המוסלמי לשעבר וואשיקור רחמן נרצח בפיגוע טרור דומה בדאקה. המשטרה עצרה שני חשודים בסמוך לזירה ומצאה אצלם סכני קצבים מגועלות בדם. החשודים הצהירו בתגובה כי הם רצחו את רחמן בגלל המאמרים המתנגדים להשפעות האסלאם שפרסם לאורך השנים. באותו חודש בלוגר מוסלמי לשעבר נוסף, אננטה ביז'וי דאס, נרצח בעיר סילט על ידי ג'יהאדסיטים חמושים במצ'טות.